
[bookmark: _GoBack]Vilniuje vyko švietimo pažangos programos „Tūkstantmečio mokyklos“ kontaktų mugė

2022 m. balandžio 22 d. Vilniuje vyko švietimo pažangos programos „Tūkstantmečio mokyklos“ kontaktų mugė. Joje savivaldybių pažangos planus rengiančios komandos turėjo galimybę susipažinti su šiuolaikinėmis švietimo paslaugomis, skatinančiomis lyderystės, įtraukties, kultūrinio ir STEAM ugdymo plėtrą, įvairovę ir įgyvendinimą mokyklose.
Kontaktų mugėje dalyvavo ir Birštono savivaldybės komanda: Birštono savivaldybės administracijos Švietimo kultūros ir sporto skyriaus vedėja Jolita Jablonskienė, Birštono gimnazijos direktorius Alvydas Urbanavičius, pavaduotoja ugdymui Asta Ferevičienė.
„Tūkstantmečio mokyklų“ programos kontaktų mugėje išklausyti kultūros edukacijų, lyderystės, įtraukties ir STEAM kategorijų švietimo teikėjų prisistatymai, atrinkti labiausiai sudominę teikėjai, dar kartą pabendrauta su jais tiesiogiai, išklausyti jų pasiūlymai, apsikeista kontaktais.
Išklausyta 40-ties švietimo teikėjų prisistatymai. Dauguma švietimo teikėjų iki šiol nebuvo žinomi, todėl išklausyti bent trumpus (4 min. trukmės) jų prisistatymus buvo labai naudinga. Dalyvavimas mugėje praplėtė akiratį, leido konkrečiau įvertinti savo poreikius, pasisemta idėjų bei įkvėpimo naujiems ateities sprendimams. Mugės metu pristatytos švietimo naujovės bus naudingos rengiant Pažangos planą, kurio rengimo procesai jau prasidėjo.
Birštono savivaldybė ketina dalyvauti programoje kartu su Prienų rajono savivaldybe. Parengti ir pateikti visi būtini dokumentai. Ketinimą dalyvauti švietimo pažangos programoje „Tūkstantmečio mokyklos“ išreiškė net 55 šalies savivaldybės. Šios programos tikslas – iki 2030 metų kiekvienoje Lietuvos savivaldybėje sukurti integralias, tinklaveika grįstas, optimalias ir kokybiškas ugdymo(si) sąlygas mokinių pasiekimų atotrūkiams mažinti. Daugiau apie programą https://tukstantmeciomokyklos.lt/   

Birštono savivaldybės Švietimo, kultūros ir sporto skyriaus informacija

